*Utdeling av Kulturprisen 2014 v/ordfører Kåre Helland*

**KULTURPRISEN**

Kulturprisen fra Sør-Aurdal kommune vart første gang delt ut i 1978.

I retningslinjene for kulturprisen fra Sør-Aurdal kommune, heter det:

***Formålet med utdeling av kulturprisen er å stimulere til økt innsats i kunst, kulturliv og miljøarbeid, og gi en oppmuntring til de mange som er engasjert i slik virksomhet.***

***Kulturprisen kan deles ut til enkeltpersoner som har gjort en særlig innsats i kunst og kulturliv i Sør-Aurdal. Prisen kan også deles ut til lag og foreninger.***

**Vedtak**

Formannskapet har gjort enstemmig vedtak om at Kulturprisen fra Sør-Aurdal kommune for år 2014 skal tildeles:

**Eldor Bråthen**

**PRISVINNER**

Eldor Bråthen er lokalhistorisk forfatter, lyriker og svært engasjert i det lokale kulturlivet.

Eldor er nå 75 år, og har gjennom hele sitt yrkesaktive liv, så vel som i pensjonisttilværelsen, gitt et stort bidrag til kulturlivet i Sør-Aurdal.

FORFATTERSKAP

Allerede i 1978 ga Eldor Bråthen ut diktsamlinga **«Tømmerstokktankar»** på Gyldendal forsk forlag. Fra forlagets omtale leser vi:

***«Eldor Bråthen, f. 1938 i Ådal, er debutant. Før han vart lærar i Hedalen i Valdres, har Bråthen mellom anna vore skogsarbeidar i fleire år. Om ikkje dikta hans er skrivne med tollekniv, så finst det ein eim av skog, tre, myr, bekkefar, tømmer, kvae og ved over dei. Ein mogen debutant med språkleg sjølvstende og autoritet er det som står fram i desse dikta.»***

Eldor Bråthen har skrevet ned lokalhistoria i flere bøker med tema fra Hedalen:

* **Søre Hedalen husmorlag 1934 – 1994**
* **Glimt fra de første 100 år av Hedalen Ungdomslags historie 1898 – 1998**
* **Bautahaugen: samlingssted i Hedalen gjennom 100 år: 1902 – 2002**
* **Vassfarbrøtningen: om tømmerfløting (brøtning) i Hedalen, Hedalsvassfaret og Øvre Ådal**
* **Fekjær: i psykiatriens tjeneste gjennom generasjoner**
* **Sammen for bygda. Hedalen Helselag 1913 – 2013**

Eldor har i tillegg vært medforfatter i:

* **Det lysnet i skogen: en poetisk bildebok fra Ringerikstraktene**
* **Skog og skogeierlag i Sør-Aurdal – 100 år: 1908 – 2008.** Andre del av boka, som omhandler perioden 1968 – 2008, er skrevet av Eldor Bråthen.

I «**Årbok for Valdres»** har Eldor bidratt flittig til at Sør-Aurdal har vært representert.

Han har vært en god bidragsyter i Sør-Aurdal historielags eget hefte «**Segn og Soge i Søndre Ourdahl».** I årets utgave har han skrevet en fyldig biografi om Eidsvollmannen Hans Jacob Stabel i forbindelse med Grunnlovsjubileet.

Eldor har vært **tekstforfatter til revyer for Hedalen Ungdomslag** og skrevet mange slagferdige visetekster. Gjennom **viser og dikt** har han kommentert både små og store hendinger i lokalsamfunnet.

Eldor har sittet i redaksjonen for **Menighetsbladet i Sør-Aurdal** og er fast skribent i menighetsbladet som gis ut av Sør-Aurdal kirkelige fellesråd.

Eldor skriver både på bokmål og nynorsk, og behersker begge språkformene til fulle. Lett og ledig, og med humoren på lur.

SAMFUNNSENGASJERT

Eldor er engasjert og tar del i den generelle samfunnsdebatten. Han har i seinere år vært synlig, det være seg i ”Syn og sak”-spalten i Avisa Valdres eller som kommentarskribent på Hedalen.no. Eldor har meninger om mangt, og sine meningers mot!

Kommunepolitikken har han også vært innom. I dag sitter Eldor Bråthen i **Sør-Aurdal eldreråd** og er varamann til **kommunestyret**.

LOKALT KULTURLIV

Eldor Bråthen har hatt tillitsverv i de fleste lokale lag og foreninger.

Tidlig engasjerte han seg i idrettslaget. Han var selv en habil fotballsparker i ungdommen. Han var leder av skigruppa i **Hedalen idrettslag** i mange år.

Eldor har vært aktiv og sunget i **Hedalen sangkor** i over 30 år!

I **Hedalen helselag** var han sekretær i en krevende periode, og gjorde en stor innsats i planleggingen av helselagets hus Fjellsyn.

Han har også vært med i **Bautahaugens Venner.**

Eldor har vært aktiv i menighetsrådet, og vært leder av **Hedalen menighetsråd** perioden 2005-2009.

Eldor satt i **jubileumskomitéen** i forbindelse med Hedalen stavkirke sitt 850 års jubileum, og var sentral i arbeidet med markeringene i jubileumsåret 2013.

Eldor har de senere åra vært, og er fortsatt, kasserer i **Sør-Aurdal historielag**. Da ledervervet var vanskelig å få besatt i 2013, tok han jammen på seg det også, frem til han ble avløst i år.

Eldor Bråthen er en JA-mann og har alltid vært lett å spørre.

LÆRER

Vi skal heller ikke glemme hans aller viktigste gjerning, som lærer på Hedalen barne- og ungdomsskole gjennom hele 35 år, fra 1969 til han ble pensjonist i 2004.

**Kulturpersonligheten** gjennomsyra all undervisning. Han lærte sine elever å bli glad i nynorsk. Som norsklærer grep han gjerne til dramatisering, og få har vel glemt Eldor som Jeppe på Bjerget!

**KULTURPRISEN 2014**

Jeg har med dette den store glede og ære å be **Eldor Bråthen** komme frem å motta Kulturprisen fra Sør-Aurdal kommune.